User:Ramanattukarakkar/sandbox

ഒരുപാട് കാലങ്ങളുടെ ചരിത്രം ചിന്തിക്കിടക്കുകയും പിന്നീടത്‌ ചിതറി മാഞ്ഞു പോവുകയും ചെയ്ത ഒരു കൊച്ചു ഭൂമിത്തുണ്ട്, അതിനെ നിങ്ങള്‍ രാമനാട്ടുകര എന്ന് വിളിച്ചു കൊള്ളുക; അവിടെ വസിക്കുന്നവരെ രാമനാട്ടുകരക്കാര്‍ എന്നും.

തെക്കേ ഇന്ത്യയുടെ തെക്കേ അറ്റത്, അറബിക്കടലില്‍ കാലുകുത്തിയും, സഹ്യപര്‍വ്വതം ശിരസ്സാക്കിയും പിടിച്ച് അത്യഭിമാനത്തോടെ; [ഹിമാലയം ശിരസ്സായും, അറബിക്കടല്‍ പാദ പത്മങ്ങളായും സ്വീകരിച്ച ഭാരത  മാതൃരാജ്യത്തിന്‍റെ ഒരു ശരിപ്പകര്‍പ്പ് പോലെ] നില്‍ക്കുന്ന കൊച്ചു കേരള സംസ്ഥാനത്തില്‍, കേളി കേട്ട കോഴിക്കോട് ജില്ലയില്‍ നൂറ്റാണ്ടുകള്‍ക്ക് മുമ്പ്, ഒരു ചെറു ഗ്രാമമായി രൂപപ്പെട്ട പ്രദേശമായിരുന്നു രാമനാട്ടുകര.

ഇന്ത്യാ മഹാരാജ്യം വൈദേശിക ആധിപത്യത്തിന് അടിമപ്പെടുന്നതിന് എത്രയോ കാലങ്ങള്‍ക്ക് മുമ്പ് അതിന്‍റെ ചരിത്രം ആരംഭിച്ചു കഴിഞ്ഞിരുന്നു. ഇന്ത്യയുടെ മേല്‍ പാശ്ചാത്യരുടെ കണ്ണ് വീഴും വരെ അത് പല നാട്ടു രാജ്യങ്ങളായി ചിന്നിച്ചിതറി വിഭജിക്കപ്പെട്ടു കിടക്കുകയായിരുന്നു എന്ന ചരിത്ര യാഥാര്‍ത്ഥ്യം ഓര്‍ത്ത് വെക്കുക. ഇന്ത്യന്‍ ഹിസ്റ്ററി പരിശോധിച്ച് നോക്കിയാല്‍ ആ വക വസ്തുതകളുടെ കൂടുതല്‍ വിശദാംശങ്ങളിലേക്ക് നമുക്ക് നടന്നെത്താനാവും എന്ന കാര്യവും ഓര്‍ക്കുക. നിര്‍ഭാഗ്യവശാല്‍ നമ്മുടെ പൂര്‍വ്വീകരില്‍ മിക്കവരും നമ്മുടെ പൂര്‍വ്വ കാല ചരിത്രം നമുക്കായി അവശേഷിപ്പിക്കാതെയാണ് മണ്മറഞ്ഞത്. എങ്കിലും ലഭ്യമായ ചരിത്രത്തിന്‍റെ ചുവടുപിടിച്ചും, വിശ്വാസ യോഗ്യമായ നിഗമനങ്ങള്‍ നടത്തിയും നമുക്ക് ഏതാണ്ടൊക്കെ നമ്മുടെ പൂര്‍വ്വ ചരിത്രത്തിലേക്ക് ഊളിയിട്ടു ചെന്നെത്താനവുക തന്നെ ചെയ്യും.

ചരിത്രം ചിന്തിയ പാതകളിലൂടെ ഇച്ഛാശക്തിയോടെ പുറകോട്ടു തിരിഞ്ഞ് നടക്കുമ്പോള്‍, (ഒരു പക്ഷെ അപ്പോള്‍ മാത്രം) നമ്മില്‍ ഒരു ആറാമിന്ദ്രിയത്തിന്‍റെ പ്രവര്‍ത്തനം ആരംഭിക്കാന്‍ ഇടയുണ്ടെന്ന് തോന്നുന്നു. അത്തരം ഒരു സിക്സ്ത് സെന്‍സസ് അനുഭവം നേരിട്ടനുഭവപ്പെട്ടു എന്ന് സൂചിപ്പിക്കുന്നതിനാണ് ഈ മുഖവുര പറഞ്ഞത്.

അതായത് രാമനാട്ടുകരയുടെ എഴുതപ്പെട്ട ഒരു ചരിത്ര സാക്ഷ്യം അന്വേഷിച്ച് ഞാന്‍ (രാമനാട്ടുകരക്കാര്‍ എന്ന തൂലികാനാമത്തില്‍ ഈ ലേഖനമെഴുതുന്ന ടി. മുഹമ്മദലി, രാമനാട്ടുകര)' ലൈബ്രറിയിലും, ഇന്റര്‍നെറ്റ്‌ സൈറ്റുകളിലും ധാരാളം തെരച്ചിലുകള്‍ നടത്തിയിട്ടുണ്ട്. ചരിത്രമറിയാന്‍ ഇടയുള്ള പലരോടും ചോദിച്ചു നോക്കിയിട്ടുമുണ്ട്. എന്നാല്‍,തൃപ്തികരമായ ഒരു ഉത്തരത്തിലും ഇത് വരെ ചെന്നെത്തുവാന്‍ സാധിച്ചിട്ടില്ല. എങ്കിലും ഈ അന്വേഷണം തീര്‍ത്തും നിരാശാജനകമായിരുന്നു എന്ന് പറയാനും വയ്യ. രാമനാട്ടുകരയുടെ ചരിത്രം ഈ വിധം മാഞ്ഞു മറഞ്ഞു പോകുവാനുള്ള കാരണം എന്താവാം എന്നൊരു ചിന്ത ഇടയ്ക്കെപ്പോഴോ എന്നില്‍ നാമ്പെടുത്തിരുന്നു. ആ നാമ്പ് പതുക്കെ വളര്‍ന്നപ്പോഴാണ് മുകളില്‍ പറഞ്ഞ ആറാം ഇന്ദ്രിയ പ്രവര്‍ത്തനം എന്നില്‍ ചില ചലനങ്ങള്‍ സൃഷ്ടിച്ചത്. ഇനി പറയുന്ന കാര്യങ്ങള്‍ ആ ആറാം ഇന്ദ്രിയതിന്‍റെ പ്രേരണ കൊണ്ട് ലഭിച്ചതാണ് എന്ന് ഞാന്‍ കരുതുന്നു.. വായന തുടരുക...

രാമനാട്ടുകര എന്ന സ്ഥലനാമത്തിന്‍റെ ചരിത്രം ചികഞ്ഞപ്പോള്‍ അത് രാവണാറ്റു കര എന്ന സ്ഥലപ്പേര്‍ പില്‍ക്കാലത്ത് ആരാരാലൊക്കെയോ പറഞ്ഞു മാറ്റപ്പെട്ടതാണ് എന്ന് മനസ്സിലാക്കാന്‍ സാധിച്ചു. രാവണാര്‍ എന്നൊരു പുഴ (ആ ര്‍) രാമനാട്ടുകരയിലൂടെ ഒഴുകിയിരുന്നതായി കേട്ടുകേള്‍വികള്‍ സാക്ഷ്യപ്പെടുത്തുന്നുണ്ട്. ചാലിയാറിന്‍റെ കൈവഴിയായി അഴിഞ്ഞിലം ഭാഗത്ത്‌ നിന്ന് (ഇന്ന്‍ കടവ് റിസോര്‍ട്ട് സ്ഥിതി ചെയ്യുന്ന ഭാഗം) പുറപ്പെട്ട് ചേലേമ്പ്ര പുഴയില്‍ സന്ധിച്ച് വീണ്ടും വടക്കോട്ടൊഴുകി പൂവന്നുര്‍ പള്ളിക്കടുത്ത് കൂടി ചെന്ന് ചാലിയാറില്‍ തന്നെ ചെന്ന് ചേരുകയും, ഫറോക്ക്, കരുവതിരുത്തി വഴി ചാലിയത്തും, തുടര്‍ന്ന് കടലുണ്ടിയിലും ചെന്ന് കടലില്‍ ചേരുകയും ചെയ്തിരുന്ന ഒരു പുഴയാണ് ഇത് എന്ന്‍ മനസ്സിലാക്കുന്നു.

രാമനാട്ടുകരയുടെ പ്രാചീനമായ പേര്‍ കടുങ്ങോന്‍ചിറ എന്നായിരുന്നു എന്ന് രണ്ടു തലമുറ അപ്പുറത്തുള്ള ആളുകള്‍ സുവ്യക്തമായ തെളിവുകളോടെ സാക്ഷ്യപ്പെടുത്തിയിട്ടുണ്ട്. അതിനും മുമ്പ് രാവണാറ്റുകര എന്ന പേര്‍ ഈ നാടിന് ഉണ്ടായിരുന്നു എന്ന്‍ പറഞ്ഞ് കേള്‍ക്കുന്നുമുണ്ട്. ചരിത്രം എഴുതിയോ വാമോഴിയായോ പിന്‍ തലമുറക്ക്‌ വേണ്ടി സൂക്ഷിക്കുന്നതില്‍ എന്തെങ്കിലും അര്‍ത്ഥമുണ്ട് എന്ന് ചിന്തിക്കാതെ മണ്മറഞ്ഞു പോയ ഒരു തലമുറ നമ്മെ ചരിത്ര ഗവേഷണ വിഷയത്തില്‍ ആശയക്കുഴപ്പത്തിലാക്കുന്നു എന്നത് നേരാണ്. അത് നമുക്ക് പൊറുക്കാം. കാരണം അവര്‍ നമുക്ക് പൂര്‍വ്വീകരാണ്. അവര്‍ വിസ്താരത്തിന് അതീതരും ആദരണീയരുമാണ്.

ചരിത്ര ഗവേഷകരുടെ മുമ്പില്‍ ഇത്തരം പ്രതിസന്ധികള്‍ സ്വാഭാവികമാണ്.